Poliţia ungară a anunţat luni că l-a arestat pe căpitanul unei nave de croazieră sub pavilion elveţian implicată într-o coliziune pe Dunăre cu o barcă cu motor, care s-a soldat sâmbătă cu moartea a două persoane, relatează AFP, potrivit agerpres.ro.
Cinci persoane care se aflau la bordul bărcii cu motor sunt încă date dispărute, iar poliţia şi-a continuat luni operaţiunile de căutare.
Poliţia ungară a declarat că l-a interogat pe căpitanul navei de croazieră şi l-a arestat sub suspiciunea de comitere a mai multor infracţiuni.
Căpitanul este suspectat că “nu a alertat echipajul navei sale după accident, că nu a pus în aplicare protocolul de salvare, că nu a luat nicio măsură pentru salvarea persoanelor care erau în pericol şi că nu a oprit nava”, a precizat poliţia într-un comunicat.
Poliţia a intervievat 25 de martori, inclusiv membri ai echipajului navei şi pasageri.
Poliţia a explicat că a fost sesizată sâmbătă seară că a fost descoperit un bărbat cu capul însângerat în apropiere de satul Veroce, la circa 55 km nord de Budapesta. Din discuţia cu el, poliţia a tras concluzia că bărbatul a fost implicat într-un accident naval, şi a început să cerceteze sistematic zona.
În timpul căutărilor au fost descoperite cadavrele unui bărbat şi unei femei, precum şi o mică barcă cu motor avariată, care fusese trasă la mal.
Această ambarcaţiune transporta “opt adulţi, dintre care cinci – trei bărbaţi şi două femei – rămân dispăruţi şi sunt căutaţi”, a declarat duminică în cadrul unei conferinţe de presă Soma Csecsi, purtător de cuvânt al poliţiei.
Autorităţile au precizat că s-a stabilit că o navă de croazieră se afla în zonă în momentul accidentului.
Poliţiştii au descoperit apoi o navă de croazieră cu pagube vizibile, în apropiere de oraşul Komarom.
Site-ul de ştiri ungar Hungarian Telex a identificat nava de croazieră ca fiind Heidelberg, înregistrată în Elveţia, şi a anunţat că poliţia inspectează ambarcaţiunea. Potrivit sursei citate, cei aproximativ 110 pasageri ai navei au fost interogaţi de poliţie.
A fost declanşată o anchetă in rem pentru obstrucţionarea traficului fluvial care a provocat moartea mai multor persoane.
Pe 29 mai 2019, în Ungaria s-a produs cel mai grav accident de navigaţie în peste jumătate de secol, după coliziunea a două nave pe Dunăre, în inima capitalei ungare în apropiere de Parlament. În accident au murit 25 de turişti sud-coreeni şi doi membri ungari ai echipajului.